Nos Hugo, officialis et canonicus Matisconensis, notum facimus universis presentes litteras inspecturis, quod Gaufridus de Chaumont, domicellus, et Hugueta, ejus uxor, in nostra propter hoc presentia constituti, confessi sunt coram nobis se in feodum accepisse a venerabili et religioso viro [Yvone], abbate Cluniacensi, et ipsius successoribus in futurum quicquid habent, tenent, possident vel quasi per se vel per alium in parrochiatu de Massiliaco, videlicet in terris, vineis, pratis, nemoribus, pascuis, aquis, aquarum decursibus, dominaturis, serviciis, justiciis et aliis possessionibus seu juribus quibuscumque ex quacumque causa pervenerit ad eosdem, et quicquid habent in villis circum adjacentibus ratione rerum quas habent in parrochiatu supradicto; qui .. abbas, prout iidem conjuges [confessi sunt coram nobis, pro acceptione feodi memorati dedit eisdem triginta libras Cluniacensium quas confitetur coram nobis se recepisse in pecunia numerata. Asserunt etiam conjuges] antedicti per juramentum super sancta Dei euvangelia corporaliter prestitum coram nobis omnia supradicta se tenere in allodium ante predicti feodi acceptationem et non esse [usque] ad moderna tempora de cujusquam feodo nec fuisse; promittentes .. abbati predicto successoribusque suis per prestitum coram nobis corporaliter sacramentum et sub suorum omnium mobilium et immobilium obligatione bonorum, quod si (quod absit!) predicta seu aliqua predictorum invenirentur ullo tempore esse vel fuisse de feodo alieno, quod ipsi vel heredes eorum quos ad hoc specialiter obligant et expresse, tantumdem et equivalens ab .. abbate predicto et successore ipsius recipient in feodum de terra ab omni feodo libera et immuni, de evictionis etiam periculo omnium premissorum in feodum acceptorum seu partis eorum residuum ejusdem feodi se heredesque suos nichilominus obligando. Voluerunt siquidem et in hoc consenserunt expresse coram nobis, quod si in premissis deficeretur, (quod absit!) seu aliquo premissorum, quod nos predictus .. officialis vel successores nostri ad eorum[dem] plenissimam observationem per excommunicationis sententiam compelleremus eosdem. Renunciaverunt siquidem in hac parte Gaufridus et Hugueta antedicti, per prestitum juramentum corporaliter coram nobis, non numerate pecunie, doli et in factum exceptionibus ac specialiter Hugueta predicta privilegio dotis ac omni alii juris auxilio seu beneficio in favorem mulierum introductis, sibi competentibus vel competituris etiam in futurum. In predictorum autem testimonium, ad supradictorum Gaufridi et Huguete petitionem et instantiam, presentes litteras supradicto abbati tradidimus sigilli nostri munimine roboratas. Actum et datum anno Domini Mº CCº LXº tertio, mense octobris.